《金明池 金陵怀古》
明代·魏允楠

燕子矶边，凤凰山上，又是狂风骤雨。金砌玉阶何处问，尽燕麦兔葵满路。

问秦淮、桂楫兰桡，却只是、衰草垂垂将暮。叹绛阙蛛萦，纱窗尘渍，一片晚鸦来去。

想王谢风流何处？便紫燕黄莺，一时无主。看当日、词臣狎客，空剩得、白杨黄土。

最伤心、景物三春，教苑里蛙声、公私相诉。但渡口寒烟，亭中皓月，兀自依依芳树。

作者简介：明末清初浙江嘉善人，字交让。明东林代表人物魏大中孙。明亡，闭门不出，交游皆东林后人。家贫，于财非义不取。